ალის ნზომუკუნდა

ალის ნზომუკუნდა (დ. 12 აპრილი, 1966) — ბურუნდელი პოლიტიკოსი ქალი და ყოფილი მეორე ვიცე-პრეზიდენტი 2005 წლის 29 აგვისტოდან 2006 წლის 5 სექტემბრამდე. ეთნიკურად ჰუტუ და დემოკრატიის დაცვის ეროვნული საბჭოს — დემოკრატიის დაცვის ძალების (CNDD-FDD) წევრი.

კონსტიტუციის თანახმად, ბურუნდის მეორე ვიცე-პრეზიდენტი პასუხისმგებელია ეკონომიკურ და სოციალურ საკითხებზე. ნზომუკუნდა პრეზიდენტმა პიერ ნკურუნზიზამ 2005 წლის 29 აგვისტოს წარადგინა. მის კანდიდატურას მხარი პარლამენტის ორივე პალატამ დაუჭირა (ეროვნულ ასამბლეაში — 109 მომხრე, არცერთი წინააღმდეგი; ხოლო სენატში — 46 მომხრე, 2 წინააღმდეგი), რის შემდეგაც მან დაუყოვნებლივ დადო ფიცი. ის წარმოშობით ბურუნდის უდიდესი ქალაქიდან და ყოფილ დედაქალაქ ბუჟუმბურიდანაა.

2006 წლის 5 სექტემბერს ნზომუკუნდა მეორე ვიცე-პრეზიდენტის თანამდებობიდან გადადგა."La situation du Burundi "reste précaire", selon Kofi Annan", Panapress (Jeuneafrique.com), 4 November 2006 ."Burundi VP steps down over graft", BBC News, 5 September 2006. მიზეზად მან მთავრობის მხრიდან კორუფცია და ადამიანის უფლებების დარღვევა დაასახელა. გარდა ამისა, მან ეჭვქვეშ დააყენა იმ სახელმწიფო გადატრიალების მცდელობის ავთენტურობა, რომლის ბრალდებითაც რამდენიმე კვირით ადრე, 21 აგვისტოს, ყოფილი პრეზიდენტი დომიტიენ ნდაიზიე დააპატიმრეს. მეორე ვიცე-პრეზიდენტის პოსტზე ნზომუკუნდა მარინა ბარამპამამ შეცვალა.

ამის შემდეგ ნზომუკუნდა ეროვნული ასამბლეის პირველი ვიცე-პრეზიდენტი გახდა."Burundi: Le CNDD-FDD entame le processus de chasser Alice Nzomukunda du bureau de l'Assemblée Nationale.", Burundi Réalités, Bujumbura (allAfrica.com), 10 February 2008. 2008 წლის იანვარში, პარტიის რიგგარეშე ყრილობაზე, იგი CNDD-FDD-დან „შიდა დისციპლინური მიზეზების გამო“ გარიცხეს. მმართველმა პარტიამ ასევე გადაწყვიტა მისი გადაყენება ეროვნული ასამბლეის პირველი ვიცე-პრეზიდენტის თანამდებობიდან. 2008 წლის 8 თებერვალს ეროვნულ ასამბლეაში გამოაცხადეს, რომ მისი ადგილი ვაკანტური იყო."Burundi’s main opposition party suspends participation in parliament", Panapress (Afrik.com), February 22, 2008. CNDD-FDD-ის საპარლამენტო ფრაქციის თავმჯდომარის, ევარისტე ნდაიშიმიეს განცხადებით, ვინაიდან ნზომუკუნდა პარტიიდან გარიცხეს, იგი აღარ ეკუთვნოდა საპარლამენტო ფრაქციას, „აღარაფერს წარმოადგენდა“ და აღარ ჰქონდა უფლება დაეკავებინა ეროვნული ასამბლეის პირველი ვიცე-პრეზიდენტის თანამდებობა. თუმცა, ასამბლეაში შემავალმა სხვა პარტიებმა ეს გადაწყვეტილება გააპროტესტეს და აღნიშნეს, რომ მსგავსი საკითხი მთლიან ეროვნულ ასამბლეას უნდა გადაეწყვიტა და არა ერთ კონკრეტულ პარტიას. „ბურუნდის დემოკრატიის ფრონტმა“ (FRODEBU) ნზომუკუნდას წინააღმდეგ ძალის გამოყენების გასაპროტესტებლად ასამბლეის მუშაობაში მონაწილეობა შეაჩერა. თავის მხრივ, ნდაიშიმიემ განაცხადა, რომ საპარლამენტო საქმიანობა პარტიული შიდა დაპირისპირებებით არ უნდა შეფერხებულიყო და მიანიშნა, რომ FRODEBU-ს ნზომუკუნდას დასაცავად ფარული მოტივები ჰქონდა.

სქოლიო

კატეგორია:დაბადებული 12 აპრილი
კატეგორია:დაბადებული 1966
კატეგორია:ცოცხალი ადამიანები
კატეგორია:ბურუნდის ვიცე-პრეზიდენტები
კატეგორია:ბურუნდელი ქალი პოლიტიკოსები
კატეგორია:აფრიკის ქალი ვიცე-პრეზიდენტები